Урыҫ ҡалаһында тыуып үҫкән башҡорттарға туған телде өйрәтеү өсөн Магнитогорск ҡалаһының "Халыҡтар дуҫлығы йорто" етәксеһе Зөлфирә Зиннәт ҡыҙы менән һөйләшеп, дәрестәр үткәрҙек. Быға тиклем үҙенең ниндәй милләттән булыуына артыҡ әһәмиәт бирмәй, ҡул һелтәп йөрөгән йәштәр, дәртләнеп, әүҙемләшеп киттеләр. Бөгөн улар беҙгә яңы тәҡдимдәр менән килеп, һәр эштә ихлас ҡатнашып йәшәй. Йәштәрҙең тарихи үҙаңын үҫтереү мөһим. Сөнки Магнитогорск ҡалаһында йәшәүсе йәштәр уның боронғо башҡорт ерендә урынлашыуын белмәгәнлектән, үҙҙәрен сит милләттәр араһында иркен тотмай. Хатта ололар ҙа Урал йылғаһының боронғо атамаһы Яйыҡ булыуын белеп етмәй. Шуға күрә, Салауат Хәмиҙуллинды саҡырып, ошо төбәк тарихына арнап, форум үткәрҙек. "Башҡорттар араһында Ислам дине" темаһына ла форум ойошторҙоҡ. "Салауат" башҡорт йәмәғәт ойошмаһы оло йәштәге милләттәштәр тураһында ла онотмай, күптән түгел улар өсөн Радик Вәлмөхәмәтовты саҡырып, концерт ойошторҙоҡ. Силәбе ҡалаһынан төрлө гәзиттәр яҙҙырып алып, ололарға таратып сығабыҙ.